A rendőrség szerint a 61 éves, négy gyermekes férfi együttműködik a hatóságokkal. Az ügyészségtől viszont azzal indokolták az előzetes letartóztatás kezdeményezését, hogy tartani lehet a szökésétől, illetve attól, hogy újra embert öl.

A Pest Megyei Főügyészség indítványozta az előzetes letartóztatását annak a férfinak, aki leszúrta az inárcsi hivatalban családsegítőként dolgozó nőt – közölték pénteken.

Az inárcsi férfi anyagi problémák miatt került bajba, családjával júliusban el kellett volna hagyniuk a házukat.

A Dabasi Család- és Gyermekjóléti Szolgálat Inárcson működő kirendeltségén dolgozó családsegítő, egy inárcsi asszony megpróbált szállást találni nekik, de nem járt sikerrel. Amikor a férfi ezt a családsegítői irodában az ügyintézőtől hétfőn megtudta, dühös lett, elővette kését, és nyakon szúrta a nőt, aki a helyszínen elhunyt.

A férfi ezután átment a polgármesteri hivatalba, ahol elmondta, mit tett.

Közfeladatot ellátó személy sérelmére elkövetett emberölés gyanúja miatt hallgatták ki gyanúsítottként.

A 24.hu a Pest Megyei Rendőr-főkapitányságra hivatkozva azt írja: a négygyermekes, 61 éves férfi végig együttműködő volt, a gyilkosság után megvárta a rendőröket, kihallgatásán beismerő vallomást tett.

A főügyészségi emlékeztetett, hogy a bűncselekmény, amelyben nyomoznak, minősített emberölés, ennek büntetési tétele akár életfogytig tartó szabadságvesztés is lehet. Ezért a férfi szökésétől okkal lehet tartani, és annak veszélye is fennáll, hogy a gyanúsított szabadon védekezve újabb bűncselekményt követne el. Ezért kezdeményezték a férfi letartóztatását.

A néhai ügyintéző tiszteletére vasárnap délután öt órakor gyertyás megemlékezést tartanak.